Кітапнама

[thumb|[Грацтағы Универститет кітапханасындағы кітапнама бөлімі]]

**Кітапнама** (немесе **Библиография**) ( – кітап және  – жазу) – баспа өнімдері жөнінде ақпараттық мағлұмат беріп, оларды жүйелі насихаттайтын ғылыми-практикалық қызметтің бір саласы.

Ол кітаби мұраларды, библиография тарихын, теориясын, библиография қызметті ұйымдастыру жолдарын зерттейтін ғылыми пән ретінде де қолданылады. Баспа өнімдерін іріктеп, оларды жүйелі түрде саралау, ғылыми сипаттама беру және қысқаша мазмұнын ашу арқылы библиография ғылыми мен мәдениет дамуының деңгейін айқындауға көмектеседі, ғылыми-зерттеу жұмыстарына бағыт сілтейді, белгілі бір ғылыми қағидаларды, саяси, философия және эстетика көзқарастарды, техника жетістіктерді таратуға мүмкіндік туғызады.

## Тарихы
Ежелгі Грекияда пайда болып, кітап шығару ісімен тығыз байланысты, әдеби және ғылыми сынмен салаласа дамыған. Кейін білімдердің дараланып, сала-салаға бөлінуіне байланысты библиография ғылымның жеке бір саласына айналды. Қазақстанда *1937 жылы* баспа өнімдерінің міндетті данасын бір орталыққа жинау белгіленген. Осының негізінде баспасөз өнімдерін тіркеу және оларды мазмұнына, ғылыми және идеялық мәніне қарай топтастыру жұмыстары жүрді. Яғни, олар басылым түрлеріне *(кітап, мерзімді баспасөз, т.б.)*, сыртқы белгілеріне *(авторы, атауы, жарыққа шығу мерзімі мен орны)*, мазмұнына *(тақырыптық, пәндік, жүйелік)* қарай топтастырылды.

## Библиография жазу негіздері
Библиографияда баспа туындыларына библиография сипаттама берудің маңызы ерекше. Ол белгіленген ереже бойынша жасалады. Библиография сипаттамада  автордың атыжөні, шығарманың тақырыбы, басылым орны, мерзімі, көлемі туралы мәлімет беріледі. Қажет жағдайда мазмұндалған *([[аннотация]]ланған)* сипаттама жасалады. Библиография атқаратын қызметіне қарай – ретроспективті *(ағымды, өткенді шолу)* және перспективті *(басып шығаруға дайындалған өнімдер)*, тақырыбына қарай – салалық, өлкетану, елтану, сын және жалпы әмбебап болып бөлінеді. Сонымен қатар библиографияның қосымша түрлері – библиографияның жалпы жағдайын, дамуын қадағалайтын және еліміздің белгілі ғалымдарының, ақын-жазушыларының, қоғам қайраткерлерінің өмірі мен қызметі туралы мәлімет беретін биобиблиография деген түрі де болады. Қазіргі кезде ғылым мен техниканың өркендеуіне байланысты кітапханалық процестер де автоматтандырылған. Библиографтар құрастырған көрсеткіштерді белгілі бағдарлама бойынша компьютерлерде басып шығарады. Әлемдік деңгейде жұмыс істеу үшін Интернетке қосылу библиография үшін үлкен жетістік болды. Арнаулы мәліметтерді сақтау мақсатында техника баспа материалдары *([[микрофиштар]], [[магниттік таспа]]лар, [[Дискі|дискеттер]])* пайдаланылады.

## Қазақ библиографиясының дамуы
Қазақ библиографиясы, негізінен, қазақ баспасөзінің даму тарихымен тығыз байланысты. *1900 жылы* Қазан қаласында Қазақстан туралы А.Е.Алекторовтың «Указатель книг, журнальных статей и заметок о киргизах» деген көрсеткіші, т.б. орыс ғалымдарының бірен-саран библиография көрсеткіштері жарық көрді. «Айқап» журналының *(1911–15 жылдары)* беттерінде жаңа шыққан кітаптар жөнінде хабарлама-деректер мен тізімдер жарияланып тұрды.*1926 жылы* қазақтың қоғам қайраткері және бірінші библиографы Міржақып Дулатұлының 2 бөлімді «Қазақ тілінде басылған кітаптар көрсеткіші» шықты. *1937 жылы* журнал мақалалары мен кітап жылнамалары, *1940 жылы* кеңес дәуіріндегі Қазақстан мерзімді басылымдарының библиографиясы жасалынды. Соғыстан кейінгі жылдары республикада библиография ісі өркендеді. *1957 жылдан* бастап арнаулы басылым – «Баспасөз шежіресін», *1971 жылы* «Қазақ КСР кітаптарының жылнамасын» шығару ісі қолға алынды. Библиографиямен көптеген ғалымдар шұғылданды: тарихшы-ғалым Н.Сәбитовтың «Қазақ әдебиетінің библиографиялық көрсеткіші, 1862–1917 жылдары» *(1948 жылы)*, Қазақ өлкетану библиографиясының бас библиографы Г.П.Царевтың «Что читать по животноводству» *(1953 жылы)*, С.Ақашевтің «Қазақстанда тың және тыңайған жерлерді игеру» *(1965 жылы)*, қазақ әдебиеті библиографы Ә.Қ.Нарымбетовтың 4 томдық «Қазақ әдебиеті» *(1-том – 1970 жылы; 2, 3, 4-том – 1997 жылы)* библиография көрсеткіштері, тіл білімі саласында Ш.Сарыбаевтың «Библиографический указатель литературы по тюркологии» *(1989 жылы)*, авторлар ұжымы құрастырған «Библиография обществоведов Казахстана» жинағы, Қ.Б.Жарықбаевтың психология ғылымы бойынша көрсеткіштері, Ү.Сұбханбердинаның «Дала уәлаяты» газеті *(1996 жылы)*, «Қазақ, Алаш, Сарыарқа» *(1993 жылы)* атты мазмұндамалық көрсеткіштері, Орталық ғылыми кітапхананың жаратылыстану ғылымдары бойынша салалық көрсеткіштері, Э.И.Иванчикованың «Мангышлак», Г.А.Демешеваның «Животный мир Казахстана. (1960–1970)» *(1997 жылы)*, т.б. кітаптар жарыққа шықты.

## Салалық библиография
Салалық библиография - білімнің және (немесе) іс жүзіндегі қызметтің белгілі бір саласына мазмұны жағынан катысты құжаттармен жұмыс істейтін библиография.

## Дереккөздер

## Сілтемелер
Қазақстан Республикасының Ұлттық Кітапханасының Сайты 

Санат:Кітапнама
Санат:Кітапхана ісі